Okresná prokuratúra Trnava 
Vajanského 22, 918 67 Trnava 1

Sp. zn. : 2 Pv 760/13/2207	Trnava, 10.1.2014
EEČ : 2-21-11-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Trnava
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhaný pre prečin zanedbania povinnej výživy podľa § 207 ods. 1 Trestného zákona, na tom skutkovom základe, že
 	v období odo dňa 01.06.2013 až doposiaľ si ako otec mal. XXXXX, nar. XXXXX, v meste XXXXX a ani na iných miestach riadne neplnil vyživovaciu povinnosť aj napriek tomu, že mu vyplýva zo Zákona o rodine, a ktorej rozsah mu bol určený rozsudkom Okresného súdu XXXXX, sp.zn. 37P/68/2012 zo dňa 19.12.2012, právoplatným dňa 07.01.2013, v sume 90,- € mesačne na mal. XXXXX, ktoré je povinný platiť vždy do 20. dňa v mesiaci vopred k rukám matky XXXXX, hoci vedel o existencii svojej vyživovacej povinnosti a túto povinnosť si riadne neplnil,  pričom v tomto období preukázateľne neprejavoval snahu riadne sa zamestnať na to, aby si zabezpečil finančné prostriedky na úhradu výživného a ani sa nezaevidoval na príslušnom úrade práce, sociálnych vecí a rodiny, čím za obdobie odo dňa 01.06.2013 až doposiaľ (vrátane mesiaca december 2013) dlhoval XXXXX na výživnom sumu vo výške 540,- €, 

lebo zanikla trestnosť činu

Odôvodnenie:
Poverený príslušník Obvodného oddelenia PZ XXXXX, Okresného riaditeľstva PZ v Trnave, uznesením ČVS: ORP-2412/O1-TT-TT-2013 zo dňa 05.11.2013 podľa § 206 ods. 1 Trestného poriadku vzniesol obvinenie XXXXX, nar. XXXXX, pre prečin zanedbania povinnej výživy podľa § 207 ods. 1 Trestného zákona, na tom skutkovom základe, že 
v období odo dňa 01.06.2013 až doposiaľ si ako otec mal. XXXXX, nar. XXXXX, v meste XXXXX a ani na iných miestach riadne neplnil vyživovaciu povinnosť aj napriek tomu, že mu vyplýva zo Zákona o rodine, a ktorej rozsah mu bol určený rozsudkom Okresného súdu XXXXX, sp.zn. 37P/68/2012 zo dňa 19.12.2012, právoplatným dňa 07.01.2013, v sume 90,- € mesačne na mal. XXXXX, ktoré je povinný platiť vždy do 20. dňa v mesiaci vopred k rukám matky XXXXX, hoci vedel o existencii svojej vyživovacej povinnosti a túto povinnosť si riadne neplnil,  pričom v tomto období preukázateľne neprejavoval snahu riadne sa zamestnať na to, aby si zabezpečil finančné prostriedky na úhradu výživného a ani sa nezaevidoval na príslušnom úrade práce, sociálnych vecí a rodiny, čím za obdobie odo dňa 01.06.2013 až doposiaľ (vrátane mesiaca december 2013) dlhoval XXXXX na výživnom sumu vo výške 540,- €.

Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

Obvinený XXXXX sa v priebehu prípravného konania k stíhanému skutku priznal, pričom uviedol, že si je vedomý svojej vyživovacej povinnosti na svoju maloletú dcéru XXXXX, pričom výživné si neplnil preto, lebo nemal dostatok finančných prostriedkov. Teraz je však už zamestnaný a má príjem vo výške     1.200,- €.  Zároveň dodal, že dlžné výživné vo výške 540,- € si už vyrovnal, pričom doklad o úhrade doloží do spisu. Týmto považuje svoj dlh na výživnom za uhradený. Na záver ešte uviedol, že ho celá vec mrzí.

  Svedkyňa - poškodená XXXXX pri svojom výsluchu zo dňa 31.12.2013 potvrdila výpoveď obvineného XXXXX s tým, že obvinený si dodatočne splnil svoju vyživovaciu povinnosť v celom rozsahu a v súčasnosti obvinený nemá na výživnom žiadny dlh. Dodala, že dňa 20.12.2013 jej obvinený uhradil na jej účet sumu vo výške 300,- € a dňa 30.12.2013 jej uhradil sumu vo výške 240,- €, čiže celkovo 540,- €.

Súčasťou vyšetrovacieho spisu sú okrem iného aj doklady o úhrade výživného vo výške 540,- € (vklady v hotovosti v sume 300,- € a 240,- € zo dňa 20.12.2013 a 30.12.2013), ktoré dodatočne predložil obvinený XXXXX. 

Podľa § 86 ods. 1 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, ako sa súd odobral na záverečnú poradu. 
                       
Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu s poukazom na ustanovenie § 86 ods. 1 písm. a) Trestného zákona.

Po preskúmaní spisového materiálu, poukazujúc pritom na výpoveď obvineného XXXXX a svedkyne - poškodenej XXXXX, ako aj na ďalšie na vec sa vzťahujúce listinné dôkazy (najmä doklady o úhrade dlžného výživného), bolo dostatočne preukázané, že obvinený si svoju vyživovaciu povinnosť dodatočne splnil v plnom rozsahu, pričom neplnenie vyživovacej povinnosti nemalo na jeho maloletú dcéru trvalo nepriaznivé následky.
 
Vzhľadom na uvedené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do 3 (troch) dní od jeho doručenia prostredníctvom tunajšej prokuratúry na Krajskú prokuratúru XXXXX. Sťažnosť má odkladný účinok.

JUDr. Peter Mikuláš
prokurátor